Title: P o d k l a d o v ý m a t e r i á l
Author: MV SR
Last saved by: agenda0

Predkladacia správa

     Predseda Najvyššieho kontrolného úradu Slovenskej republiky listom č.p. 5051/2000/2.2/PL, odvolávajúc sa na výsledky z kontrol hospodárenia s prostriedkami štátneho rozpočtu, kde bolo zistené ich nehospodárne nakladanie pri zabezpečovaní a nákupe služobných motorových vozidiel v rozpočtových organizáciách, navrhol predsedovi vlády Slovenskej republiky v tejto oblasti stanoviť jednotné kritériá pre celú rozpočtovú sféru formou záväzných cenových limitov.  Zástupca riaditeľa Kancelárie predsedu vlády Slovenskej republiky listom č.p. 2317/00-S požiadal v mene predsedu vlády Slovenskej republiky ministra vnútra Slovenskej republiky o vybavenie predmetného podania i napriek tomu, že je to mimo kompetencie Ministerstva vnútra Slovenskej republiky.
    Z dôvodu riešenia daného problému bola ustanovená pracovná komisia pod vedením vedúceho úradu Ministerstva vnútra Slovenskej republiky. V pracovnej komisii boli okrem zástupcov Ministerstva vnútra Slovenskej republiky aj zástupca Úradu vlády Slovenskej republiky, Najvyššieho kontrolného úradu Slovenskej republiky, Ministerstva financií Slovenskej republiky a Úradu pre verejné obstarávanie.
     V priebehu prípravy tohto materiálu sa na Najvyššom kontrolnom úrade Slovenskej republiky uskutočnilo pracovné stretnutie jeho zástupcov so zástupcami Ministerstva vnútra Slovenskej republiky na úrovni predsedu Najvyššieho kontrolného úradu Slovenskej republiky a vedúceho úradu Ministerstva vnútra Slovenskej republiky, z ktorého vyplynulo, že z hľadiska Najvyššieho kontrolného úradu Slovenskej republiky je potrebné stanovenie hornej hranice cenového limitu pre osobné motorové vozidlá, v členení na jednotlivé funkcie. Otázky počtov vozidiel organizácií, tzv. systemizácia, efektívna životnosť prevádzkovaných osobných motorových vozidiel, prípadne iné podmienky prevádzky osobných motorových vozidiel sa odporúča ponechať v kompetencii príslušných ústredných orgánov, pričom tieto by si ich mali stanovovať na svoje podmienky.
     Najvyšší kontrolný úrad Slovenskej republiky súčasne predložil analýzu vybavenosti krajských a okresných úradov osobnými motorovými vozidlami. Z analýzy vyplýva, že okrem Krajského úradu Prešov ostatné krajské úrady a okresné úrady nenadobudli v rokoch 1998 - 2000 osobné motorové vozidlo v cene vyššej ako 1,0 mil. Sk. V počtoch nadobudnutých vozidiel, ako aj v ich obstarávacích cenách sú však medzi jednotlivými rozpočtovými organizáciami značné rozdiely. 
     Na základe uvedených skutočností bol spracovaný návrh na stanovenie cenových limitov nákupu osobných motorových vozidiel pre inštitúcie financované zo štátneho rozpočtu. Návrh obsahuje členenie funkcií v hierarchii orgánov a postavenia funkcionárov, pre ktorých sa osobné motorové vozidlá obstarávajú, ako aj návrh cenového limitu, ako stanovenie hornej hranice, vrátane povinnej a nepovinnej výbavy osobného motorového vozidla. Pri stanovovaní hornej hranice ceny sa vychádzalo z poznatkov získaných pri nákupe osobných automobilov pre útvary Ministerstva vnútra Slovenskej republiky, pričom sa zohľadňovala aj povinná a nepovinná výbava motorového vozidla. Odporúča sa, aby výnimku z tohto členenia mali určené osoby a inštitúcie tak, ako sú uvedené v tretej časti materiálu.
     Cieľom navrhovaného materiálu je stanoviť maximálnu hranicu finančných prostriedkov pri obstarávaní osobných motorových vozidiel inštitúcií financovaných z rozpočtu Slovenskej republiky, ako aj zabezpečiť stanovenie zásad používania služobných osobných motorových vozidiel zo strany ústredných orgánov vo vzťahu k organizáciám vo svojej pôsobnosti, so zameraním na ich efektívne a hospodárne využívanie vo vzťahu k vyčleneným finančným prostriedkom zo štátneho rozpočtu. Stanoviť zásady prevádzky služobných vozidiel musia príslušní funkcionári, s cieľom zabezpečiť vo svojich podmienkach transparentnosť využívania vozidlového parku v štátnej správe, vrátane stanovenia ich maximálneho počtu podľa charakteru činnosti rezortov a organizácií v ich pôsobnosti tak, aby bolo zabezpečené plnenie služobných a pracovných úloh. 
     Navrhované opatrenie sa vzťahuje iba na nákup služobných vozidiel za finančné prostriedky vyčlenené zo štátneho rozpočtu, to zn. opatrenie sa nevzťahuje na osobné motorové vozidlá získané iným spôsobom ako nákupom, napr. darovaním.
     V rámci medzirezortného pripomienkového konania a následných pracovných rokovaní boli odstránené všetky rozpory ktoré vznikli, okrem návrhu Ministerstva pôdohospodárstva Slovenskej republiky, kde navrhujú zvýšiť cenový limit u osobných motorových vozidiel pre zahraničné služobné cesty z 0,8 mil. Sk na 0,9 mil. Sk. 
     V uvedenom prípade nedošlo k dohode a rozpor nebol odstránený ani rokovaním na úrovni vedúcich funkcionárov rezortu Ministerstva vnútra Slovenskej republiky a rezortu Ministerstva pôdohospodárstva Slovenskej republiky. Preto sa materiál predkladá na rokovanie vlády Slovenskej republiky s rozporom.
     Predkladaný návrh nezakladá nárok na zvýšenie finančných prostriedkov zo štátneho rozpočtu, pretože prijatím cenových limitov nestúpnu nároky na finančné prostriedky určené na nákup osobných motorových vozidiel, ale návrh má opačný obmedzujúci charakter.